Matovič, Igor, poslanec NR SR (2023-03-28):
Ďakujem veľmi pekne. Vážený pán predsedajúci, kolegovia, kolegyne, dovoľte mi, aby som predstavil návrh, ktorý, a dovolím si preháňať, a zároveň si myslím, že aj pravdu hovoriť, ktorý má zachrániť demokraciu na Slovensku. To, čo tu zažívame posledné tri roky, je evidentne znakom toho, že ľudia ako Fico, Pellegrini, Mazurek, Sulík, Danko a, bohužiaľ, aj politici, od ktorých by ste očakávali, že možno budú chcieť pomôcť v ťažkej chvíli Slovensku, ako pán Majerský z KDH a podobní, ako by mali za cieľ čo najviac znechutiť a odradiť ľudí od toho, aby prišli vo voľbách voliť, a spoliehajú sa na to, že vlastne prídu voliť len ich fanúšikovské kluby. A nakoniec sa im takouto fintou podarí Slovensko vytrhnúť z Európskej únie, zo západného priestoru Európy, ktoró... ktorého sme súčasťou, a takýmto spôsobom dosiahnuť vo voľbách de facto zmenu režimu na Slovensku. Keď si pozrieme, koľko ľudí chodí voliť, a poviem, v takých tých mierových časoch, tak v roku 2016, kedy nebolo žiadne nejaké výrazné vychýlenie verejnej mienky, nebol zavraždený novinár ani jeho snúbenica, neboli žiadne excesy na jednej, druhej strane a plus-mínus teda tie voľby, povedzme si, že vtedy... alebo účasť vo voľbách zodpovedala takej bežnej nálade v spoločnosti, tak prišlo voliť 59 % ľudí. Inak povedané, keďže máme 4,4 mil. oprávnených voličov, neprišlo voliť 1,8 mil. ľudí. Čiže skoro 2 mil. ľudí dali ruky preč od politiky z rôznych dôvodov, jednoducho voliť neprišli. Ľudia rozhodli. Vieme, že vtedy v podstate by vznikla demokratická vláda, ak by istý Béla Bugár, keď si pamätáte to meno, a Radoslav Procházka nezradili to demokratické spektrum voličov a neprebehli na druhú stranu. Jednoducho získali hlasy demokratických voličov a predali ich mafii, čo, vieme, že, alebo to, čo potom nasledovalo, tak boli sme toho svedkami všetci, a vyvrcholilo to vraždou Jána a Martiny, lebo až tak ďaleko dosiahol ten mafiánsky systém, ktorý tu vytvoril Fico s Pellegrinim za pomoci Danka, Bugára, kedy bolo normálne si myslieť, že už aj o životoch môžu rozhodovať „naši ľudia“. A keďže drzý novinár si dovolil písať o zlodejinách blízkeho priateľa Petra Pellegriniho a blízkeho priateľa Roberta Fica, tak zrejme tento blízky priateľ Marián Kočner si tú vraždu objednal. Ale o tom sa finálne dozvieme až po finálnom rozhodnutí súdu, ktoré by malo byť v dohľadných mesiacoch. V tom čase aj na základe, alebo následne aj na základe tejto vraždy dvoch mladých ľudí, a neviem, či ste postrehli tú informáciu, že čo mala Martina Kušnírová otvorené na svojom nóbu... notebooku v čase, keď ju zastrelil vrah, tak si prezerala svadobné šaty. To je v oficiálnom zápise z vraždy. Bolo to aj na pojednávaniach zverejnené. Tento šok spôsobil, že v nasledujúcich voľbách prišlo mnoho ľudí, ktorí sa vzbúrili, ktorí si povedali, že tak už pod toto sa podpisovať nechcú, veľmi veľa voličov mafiánskych strán ako SMER-u, v tom čase to nebolo ešte formálne rozdelené na SMER a HLAS, čiže veľmi veľa voličov Fica a Pellegriniho zostalo doma a prišlo doslova... alebo prišli doslova státisíce ľudí, ktorí prišli zabojovať za návrat Slovenska do demokratických rúk. Prišli zabojovať, aby sme vytrhli Slovensko z rúk mafie a aby opätovne zo Slovenska bol právny štát, kde nebude rozhodovať to, že kto donesie krajšiu kabelku pani štátnej tajomníčke, ale ten, kto má právo, ten, kto má pravdu, a nie teda ten, kto donesie krajšiu a drahšiu kabelku, ten bude víťazom na súde. Čiže v roku 2020 bola účasť 66 % ľudí, ale stále 1,5 mil. ľudí zostalo doma z rôznych dôvodov. Teraz tie dôvody nerozoberám. Jednoducho rezignovali na správu vecí verejných a ani raz za tie štyri roky neboli ochotní prísť voliť a pomôcť vybrať toho, kto štát bude spravovať. Čiže volebná účasť sa nám zvýšila z 2,6 mil. v roku 2016 na 2,9 mil., čiže približne o 300-tisíc ľudí, ale teda áno, bola tam masa demotivovaných voličov na strane mafie zo SMER-u a z HLAS-u a masa na druhej strane motivovaných voličov, ktorí prišli zabrať a pomôcť tomu, aby sme vytrhli Slovensko z rúk mafie. Môžme si teraz klásť otázku, aká bude volebná účasť po týchto troch rokoch. Po trojročnej systematickej propagande, ktorú tu vedie Fico, Pellegrini, Mazurek, Sulík, Danko (reakcia z pléna), áno, bohužiaľ, aj nejaký Majerský z KDH, kde všetko, čo urobí vláda, je zlé. Ani raz, žeby potiahli za správnu stranu a aby pomohli veci, ani jedna podpora žiadneho návrhu, ktorý mal riešiť ťažké krízy, stále len polená pod nohy a, bohužiaľ, popri tom masívna, masívna propaganda z médií, ktoré patria oligarchom. Len Jaroslav Haščák, hlavný páchateľ Gorily, ktorý vo veľkom rozkrádal Slovensko o stovky až mili... stovky miliónov až miliardy eur, dnes vlastní na Slovensku približne 30 tlačených médií. Možno si to, tak sme si na to zvykli, že sme sa tak, jak tí, žabky uvarili v hrnci, ale tento jeden skorumpovaný bastard, o ktorom je krásny dôkaz v spise Gorila, čo so Slovenskom robil, ako si kupoval politikov, ako si kupoval ľudí na Fonde národného majetku, ktorý následne hlasovali presne tak, ako bolo treba, tak tento skorumpovaný bastard, ktorý zo slovenského zdravotníctva bez zaplatenia jedného jediného eura ukradol 440 mil. eur cez poisťovňu Dôvera, kde ináč medzičasom ten, alebo teda medzi rečou ten projekt mal na starosti istý Tomáš Drucker, ktorý teraz koketuje o spoločnom postupe tu s tou Panenkou Máriou – Petrom Pellegrinim, tak tento skorumpovaný bastard dnes vlastní viac ako 30 tlačených médií na Slovensku, nejaké Plus 7 Dní, Plus JEDEN DEŇ a... a ďalej a ďalej a ďalej. Jednoducho absolútne ovládol mediálny trh a tri roky tento človek tu robí ťažkú mediálnu propagandu. Vy keď si pozriete, tak o OĽANO, Matovičovi tam neni ani len ťukes pozitívnej zmienky, ale, čuduj sa svete, vynáša na rukách Fica, Pellegriniho, Sulíka, Danka, Mazureka a iných magorov. (Reakcia z pléna.) Týchto ľudí zbožňujú. Dokážete nájsť v jeho médiách, v médiách tohto skorumpovaného bastarda Jaroslava Haščáka, ktorý rozkradol túto republiku, o čom sú explicitné dôkazy aj zvukové, aj písomné, tak tento človek je schopný napr. dať článok uverejniť v Plus JEDEN DEŇ o tom, že, to si normálne prečítate nadpis a chcete to kúpiť, lebo do paže, a keď ste chlap, duplom, lebo že čo mala dnes, čo mala včera oblečená jedna z najkrajších poslankýň v slovenskom parlamente. Vy kukáte, dofrasa, no nekúp taký, taký, takú Plus jednotku, kde teda asi bude teda tam jedna z najkrajších poslankýň v slovenskom parlamente, v nejakom negližé, a teda keď sme chlapi, tak sa pozreme, teda že čo, teda jaké to tu vlastne kolegyne máme. (Povedané so smiechom.) Otvoríte – a tam Cigániková. (Krátka pauza. Smiech v sále.) A toto je schopný robiť Haščák. (Povedané so smiechom.) Akože na tomto chcem poukázať na tú obludnosť propagandy, čo, čo tento človek stvára cez tú svoju, cez ten svoj atómový kufrík, cez médiá, ktoré ovládol, a on ľuďom tlačí takéto kaleráby do hlavy. (Povedané so smiechom.) Naschvál som vám použil teda príklad tohto kalerábu, lebo teda každý z chlapov si to vie asi teda vyhodnotiť, keď má aký-taký vkus. (Smiech v sále.) A tak jak tlačí kaleráby po tejto stránke a robí takéto píár tým vyvoleným, ktorí vlastne robia im sluhov a Janka Penta Cigániková, jasnačka, že to je žena, ktorá nerobí nič iné, len slúžku Jaroslavovi Haščákovi. A podľa môjho názoru jednoznačne na základe dohody s jeho priateľom Richardom Sulíkom, tak oni, títo ľudia tlačia kaleráby, kaleráby, kaleráby do hlavy pospolitému ľudu tri roky. (Reakcia z pléna.) Počas, počas covidu, počas všetkých kríz, ktoré tu boli, len zle, zle, zle, zle, zle... Výsledok je taký, kde síce nevyčnievame špeciálne v porovnaní s ostatnými európskymi krajinami, ale áno, na Slovensku vládne dnes, keď to poviem tou Havlovou rečou, blbá nálada. Ale áno, existuje prieskum, ktorý zadala Európska komisia, ktorý hovorí, že aj v tom Holandsku dnes vládne po tých troch rokoch kríz, po covide, energetickej kríze, Ukrajine a všetkých veciach s tým spoločných, vládne takisto blbá nálada a 80... tuším ... 2 % ľudí si myslí, že Holandsko sa vyvíja zlým smerom. A len 18 % hovorí, že správnym. Ale to isté nájdete vo Francúzsku, v Španielsku, všetky tie krajiny majú ten pomer niekde okolo 20 % ľudí si myslí, že idú dobrým smerom, 80 %, že idú zlým. V tom prieskume bolo zaujímavé, že vlastne jediná taká pozitívna krajina, mysliaca krajina, bola, bola India, kde ten pomer bol opačný. Ale tam si zase môžme povedať, že ľudia, čo nič nemajú, to je akože, keď nemáte nič, máte o trochu menej ako nič, tak vlastne ani to nepostrehnete, a preto vlastne z ich pohľadu sa príliš veľa toho nedeje a možno aj z toho mála, keď im aspoň niečo pribudne, lebo tá životná úroveň sa v Indii zlepšuje, tak napriek všetkým krízam to cítia trošku inak. Zároveň napríklad na tú Indiu nedolieha tá ukrajinská kríza alebo kríza v súvislosti s vojnou na Ukrajine a skorej po ekonomickej stránke India má z tohto výhody, ako, ako by ľudia na základe vojny na Ukrajine trpeli. Dobre, ale chcel som každopádne popísať to, že kde sa nachádzame, že po troch rokoch po prvé objektívnych kríz, lebo priznajme si, mať na krku a zvládnuť najväčšiu zdravotnícku krízu, ako bol covid a najväčšia zdravotnícka kríza od I. svetovej vojny alebo od obdobia španielskej krízy po I. svetovej vojne, tak to, sakra, zanechá traumy na spoločnosti. Zomrelo nám plus-mínus podobný počet ľudí ako v okolitých krajinách, trošku sme boli lepší z pohľadu oficiálnych úmrtí ako Maďari, ako Česi, trošku horšie ako Poliaci, ale približne na úrovni krajín Vyšehradskej štvorky, ale každopádne 20-tisíc mŕtvych ľudí a ich príbuzných, to zanechá stopy. Koľko desiatok ďalších tisíc ľudí bojovalo o život a, a ušli doslova hrobárovi z lopaty? Koľko státisícov ľudí malo strach o svoju prácu, o svoje zamestnanie, o svoje podnikanie a žili možno skoro dva roky v strachu? Koľko státisícov ľudí žilo v strachu, ktorý umelo v nich vyvolali blázni, ktorí ich strašili, že ich tu bude Bill Gates čipovať cez očkovaciu látku a podobnými hlúposťami? Áno, sú ľudia, na ktorých aj takéto hlúposti zaberajú a vytvárajú v ich mentálnom svete blbú náladu. Ani nám neskončil covid a nabehla vojna na Ukrajinu, lebo si jeden blázon povedal, že on si ukradne druhú krajinu. Že on si povie, že jednoducho, keď tu raz bol nejaký Sovietsky zväz alebo nejaké RVHP, tak on chce umreť s pocitom (rečník zatlieskal rukou o ruku), že on to vrátil späť, lebo on môže, lebo on má tie... ten červený kufríček s červeným tlačítkom, on tam má jadrové zbrane a všetci sa z neho pokakajú. Ten človek prišiel a zabíja hromadne ľudí. Desiatky tisíc nevinných ľudí na Ukrajine, áno, našich slovanských bratov. A ja sa pýtam, kde sú tí ľudia, ktorí tu hrdo chodili pred pár rokmi: „My Slovania nikdy na seba nebudeme útočiť.“ Kde je ten blázon Blaha, ten blázon Fico, ktorí tuto mali protesty v polovičke februára ešte tuším dva dni pred tým, jako Putin zaútočil na Ukrajinu, kde hovorili: „Rusko nikdy nezaútočí na Ukrajinu, Rusko je brat Ukrajiny, to sú výmysly Ameriky.“? Kde je teraz ten úchyl, ktorý tu teda hovoril o tom, jak Rusko nikdy neza... nezaútočí na Ukrajinu? Kde je Blaha? Čo sa teraz k tomu nepriznáva? Naháňa baranov? Každopádne covid neskončil, začala ďalšia kríza, veľká kríza priamo za našimi hranicami. Extrémne vyleteli ceny energií. V živote, v živote ani Slovensko, ani Európa takýto cenový šok nezažili. De facto ani svet. Keď elektrika pred dvomi rokmi stála 30 eur za 1 MWh, vyletela na 1 200, na štyridsaťnásobok ceny, to znamená, 40-násobok je plus 3 000 %. Štyridsaťnásobok ceny zvyčajnej zrazu stála elektrika. Neviem, plyn stál dlhé roky okolo 15 dolárov za tisíc kubíkov, myslím, že tak sa to počíta... alebo MWh, teraz neviem. Tuším MWh. Čiže tisíc, pardon, z 15 dolárov cena vyletela na 360, 360 deleno 15, to je čo, 24-násobok? Čiže o 2 300 %. Dvadsaťštyrinásobok stál plyn. Samozrejme, že tieto cenové šoky na energiách sa prejavili následne na inflácii ostatných tovarov a služieb, lebo jednoducho podnikatelia vo väčšej a menšej miere majú vstupy v cenách energií a tým pádom museli premietnuť na to, preto aby prežili, svoje vyššie náklady na energie museli premietnuť do cien svojich tovarov a služieb a vystrelilo nám to zase takisto na historické úrovne infláciu. Opäť, keď si dovolím porovnanie s okolitými krajinami, v porovnaní zase s tými najbližšími krajinami Vyšehradskej štvorky, sme zatiaľ prežili infláciu najlepšie, že keď aj my dnes dosahujeme úroveň niekde okolo 15, necelých 16 %, tak vidíme, v Maďarsku dosahujú približne o 10 percentuálnych bodov, až 26 %, Česi sa vyhrabali tesne k 20 %, Poliaci takisto, takže v tomto prípade držíme sa lepšie. Naozaj tu je cítiť výhoda toho, že sme súčasťou eurospolku alebo eurozóny, keďže tieto ostatné tri krajiny Vyšehradskej štvorky majú svoje vlastné meny, ktoré sú volatilné v čase takýchto kríz výrazne viac a výrazne viacej dokážu oslabovať alebo dokážu v tomto prípade aj teda viacej vytvárať inflačné tlaky. Čiže covid, trauma jak hovado – po zdravotníckej stránke, ekonomickej stránke, finančnej. Ani toto obrovské nešťastie neskončilo, nabehlo nám ďalšie. Putler na Ukrajine, útok, energetická kríza, inflácia, utečenci. A v podstate strach, samozrejme, pri mnohých ľuďoch, ktorí sa obávajú toho, keď zrazu je vojna v susednej krajine a keď takto možno ešte pred tromi-štyrmi rokmi sme si mysleli, že ako je len dobre na Slovensku žiť, že pomaly 80 rokov tu nebola v tomto priestore žiadna vojna. Dnes, bohužiaľ, aj toto je už minulosťou. A dokopy to všetko vytvára veľmi blbú náladu medzi ľuďmi. Traumy, zranenia, či osobné, alebo sprostredkované, strachy, ktoré sa snažia ľudia zlomyseľní a veľakrát, ako hovorím, že aj blázni, lebo len blázon, blázon mohol ľudí strašiť s tým, že v tej očkovacej látke bude nejaký mikročip. Čiže blázni postrašili státisíce ľudí a vytvorili dokopy naozaj situáciu, ktorú sa nebojím prirovnať k 30. rokom minulého storočia. Vtedy tú atmosféru a tú blbú náladu vytvorila veľká hospodárska kríza. Takisto vtedy boli ľudia, ktorí si povedali, že to je pre nich príležitosť a treba využiť túto príležitosť na to, aby doslova uhranuli ľudí alebo zmanipulovali davy a dosiahli alebo presadili svoje úchylné politické predstavy. Vieme, že jeden taký krpatý, fúzkatý, narodený v Rakúsku, tú svoju úchylnú politickú predstavu presadil. Využil tie 30. roky, využil tú blbú náladu medzi ľuďmi a na konci dosiahol doslova to, že uhranul davy, pomaly jak začaroval. Neviem, tí starší si pamätáte, keď niekedy bol populárny tzv. Kašpirovskij, alebo nie takzvaný, tak sa volal a to bol človek, čo prišiel a cez televízor (povedané so smiechom) chcel ľudí liečiť a točil tam s rukami a snažil sa tých ľudí uhranúť a mnohí ľudia tomu uverili aj na Slovensku. A hovorili o tom, jak sa vyliečili a jak je ten ten Kašpirovskij super. Potom chodil po kulturákoch, bral za to prachy a čaroval, čaroval (povedané so smiechom) a ľudia mnohí tomu chceli veriť. A v 30. rokoch minulého storočia ten jeden krpatý, fúzkatý tak dokázal napriek tomu, že neboli facebooky, instagramy, televízie, neboli, tak by som povedal, schopné rýchlo tlačiť vtedy noviny a posúvať informácie ďalej, napriek tomu dokázal uhranúť obrovský, jeden z najväčších národov v rámci Európy a pri referende, ktoré aj tento človek robil, človek sa mi ťažko vysvetl... vyslovuje v jeho prípade, 95 % ľudí vyslovilo súhlas s jeho politikou. Čiže si predstavte, ako bol úspešný v tom, že dokázal ľuďom vysvetliť to, čo sa nám tu snažil Mazurek vysvetliť, že Žid je menejcenný človek, že Žid to nie je človek, že Žida v pohode môžte dať do koncentráku, môžte pustiť plyn, môžte ho tam zapáliť, zobrať mu život. A takisto, keď tu vidím Peťa Polláka, to isté, že Rómovia nie sú, nie sú ľudia, že to je iba menejcenný nejaký zver, ktorý sa nám tu nejako pomotal pomedzi nohy, že postihnutí ľudia nie sú ľudia, že homosexuáli nie sú ľudia, že komunisti nie sú ľudia. A toto pozatváral, všetkých týchto ľudí pozatváral do koncentračných táborov. Pozabíjal tých ľudí či už plynom, alebo inými technikami. A potom tuto nejaký takýto fašistický brojler v pohode povie, že vlastne ten holokaust vlastne asi nebol, že to si asi niekto vymyslel. Potom jeho tuším predseda strany, teraz neviem, jak sa to volá, to tam tiež urobili takú fintu jak u... z mafiánoch v SMER-e, že rozdelili, rozdelili na dve strany, tak ten ich predseda hovorí, že či bol holokaust, on, on nie je historik, nech sa ho takú otázku nepýtajú, že teda, že či tu bol holokaust, lebo jednoducho sa spoliehajú na to zlo v ľuďoch a boja sa povedať, že tu niekto uhranul ľudí s absolútnym zlom a dosiahol, aby to absolútne zlo z tých duší ľudí vyšlo von a aby začalo zabíjať druhých ľudí. A spoliehajú sa na to, že keď budú hocijakým spôsobom relativizovať to zlo, čo tu bolo, toho krpatého, fúzkatého a jeho, jeho činy, takže nakoniec tí ľudia, či sympatizujú s takýmto zlom, im dajú tie hlasy a oni budú môcť zase ľuďom natlačiť do hláv tie svoje pravdy. Tým chcem, prepáčte, možno tak zoširoka a trošku banujem, že som neišiel do rozpravy. Celkom rád by som si vypočul faktické. Ale, ale doprajem vám, pôjdem aj do rozpravy, vám to zopakujem potom po hlasovaní. Čiže potom vieme, čo nastalo, a že tie 30. roky nakoniec pre celú Európsku úniu alebo pre celosvetové spoločenstvo boli krízou. A nielen krízou, ale boli traumou, z ktorej sa Európa a demokratické spoločenstvo dodnes spamätáva. A ja naozaj nechcem vás strašiť, ale ja sa obávam, že Slovensko sa dnes nachádza mentálne v 30. rokoch minulého storočia. Máme tu veľmi šikovných propagandistov a manipulátorov s verejnou mienkou, ktorých cieľom nie je verejné dobro, ktorým s cieľom je zobudiť to ututlané zlo v nás. Sú to ľudia ako Fico, Pellegrini, Mazurek, Sulík, Danko a podobní, ktorí chcú využiť túto traumu, ktorú spôsobil či už covid, či vojna na Ukrajine, energetická kríza, utečenecká kríza. Rôzne tie, tí dezoláti, čo ľuďom tlačili do hláv strachy z toho, jako teda ich budú očkovať čipmi a podobne. A títo ľudia tu tri roky spracovávajú systematicky ľudí tak, aby dosiahli ideálnu pozíciu na to, aby prebrali moc, aby zmenili režim a zrazu sa 1. októbra môžeme zobudiť a Slovensko už nebude mentálne súčasťou Európskej únie. Formálne ešte chvíľku zostaneme, kým tie devastačné a odchodné procesy sa dokonajú aj po formálnej stránke. Ale keď sa týmto ľuďom, ktorí so Slovenskom to myslia len a len zle, a niektorí z nich to robia práve preto, aby nedostali spravodlivý trest za zločiny, ktoré páchali, to hovorím o Ficovi, Pellegrinim a ich pusipajtášoch. Ak týmto ľuďom sa podarí vo voľbách Slovensko ovládnuť, cesta späť nebude. To mi verte, že cesta späť nebude. Oni neurobia už nikdy takú chybu, aby dovolili nejakému bláznovi Matovičovi, aby nejakým spôsobom ich odstavil od moci, a každého, kto by sa snažil vystrkovať rožky v duchu, ako to niekedy robil Matovič, a na konci ich zložil dole, sa postarajú o to, aby tie rožky mu odstrihli alebo usekli dostatočne včas, aby tí odvážni už nikdy na Slovensku nenabrali odvahu mafii zobrať z ruky moc. Po tom, ako Haščák strávil mesiac v base, človek, o ktorom som hovoril, že ktorý dnes ovláda de facto všetky kľúčové médiá na Slovensku, po tom, ako on tam na vlastnej koži strávil ten mesiac v base alebo vo vyšetrovacej väzbe, po tom, ako tam mesiac strávil Kaliňák a ostatní ich ľudia, po tom, ako ich Výboh, s ktorým rozkrádali miliardy eur na Slovensku a ktorý je dnes kľúčovým človekom v prípade korupcii Petra Pellegriniho, že musí žiť tri roky už niekde v Dubaji, oni už nikdy nedovolia, aby sa im moc vymkla z rúk. A keď máme takéto zásadné rozhodnutie pre Slovensko urobiť, že máme ho vytrhnúť z rúk alebo zo srdca Európskej únie a zrazu chceme spraviť zo Slovenska nejakú ruskú guberniu, alebo niekto zo Slovenska tú ruskú guberniu chce urobiť, či už zo zištných dôvodov, či už strachu pred basou za svoje vlastné činy, tak nám ide v našom hnutí o to, aby sme takéto rozhodnutie urobili naozaj skoro so všetkými ľuďmi, ktorí majú volebné právo. (Prerušenie vystúpenia predsedajúcim.)